《天象》
宋代·洪咨夔

白气一抹蚩尤旗，南斗北斗天两垂。
西方荧惑耀芒角，初月吐魄来食之。
去年天象已可骇，今年天象更可疑。
春王正月暨三月，黑气几度摩晨曦。
铜盘亭亭惨且淡，铁钹拍拍合复离。
沙盆贮水静照影，眼乱两日欢童儿。
移时妖氛渐引却，赤光如血铺庭墀。
家无占书矒休咎，但效嫠妇颦双眉。
昨朝忽见邸状报，诏答丞相辞公师。
首言金鸟效祥瑞，变我愁蹙成愉怡。
玉堂学士天下选，王澡有象非吾欺。
东淮西蜀狗鼠贼，看折尺箠从头笞。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。